กหดหกดหกดหกดระเบียบกรมการประกันภัยว่าด้วยข้อมูลข่าวสารของราชการพ.ศ. ๒๕๔๕------------------------ โดยที่พระราชบัญญัติข้อมูลข่าวสารของราชการพ.ศ. ๒๕๔๐ มาตรา ๙ และมาตรา ๑๑กำหนดให้หน่วยงานของรัฐต้องจัดให้มีข้อมูลข่าวสารของราชการไว้ให้บริการประชาชน โดยให้ประชาชนมีสิทธิเข้าตรวจดู ขอสำเนาหรือขอสำเนาที่มีคำรับรองถูกต้องของข้อมูลข่าวสารของราชการโดยเสียค่าธรรมเนียมตามหลักเกณฑ์ที่คณะกรรมการข้อมูลข่าวสารของราชการให้ความเห็นชอบไว้ ประกอบกับข้อ ๔ ของประกาศคณะกรรมการข้อมูลข่าวสารของราชการ เรื่อง หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดู ลงวันที่ ๒๔ กุมภาพันธ์ ๒๕๔๑กำหนดให้หน่วยงานของรัฐสามารถจะกำหนดระเบียบปฏิบัติเพื่อรักษาความเป็นระเบียบเรียบร้อยหรือความปลอดภัยก็ได้โดยคำนึงถึงความสะดวกของประชาชนผู้ขอตรวจดูข้อมูลข่าวสารของราชการด้วย กรมการประกันภัยจึงวางระเบียบว่าด้วยข้อมูลข่าวสารของราชการไว้ดังต่อไปนี้ ข้อ ๑ระเบียบนี้เรียกว่า "ระเบียบกรมการประกันภัย ว่าด้วยข้อมูลข่าวสารของราชการ พ.ศ. ๒๕๔๕" ข้อ ๒ระเบียบนี้ให้ใช้บังคับตั้งแต่วัดถัดจากวันประกาศในราชกิจจานุเบกษาเป็นต้นไป ข้อ ๓บรรดาระเบียบ ข้อบังคับ และคำสั่งใด ๆ ที่ขัดหรือแย้งกับระเบียบนี้ให้ใช้ระเบียบนี้แทน ข้อ ๔ระเบียบนี้ให้ใช้บังคับแก่ข้าราชการ ลูกจ้าง และรวมถึงผู้ซึ่งมาช่วยปฏิบัติราชการในหน่วยงานกรมการประกันภัยด้วย ข้อ ๕ในระเบียบนี้ "ข้อมูลข่าวสารของราชการ"หมายความว่า สิ่งที่สื่อความหมายให้รู้เรื่องราวข้อเท็จจริง ข้อมูล หรือสิ่งใดๆ ที่ใช้ในการสื่อความหมายตามนัยของข้อมูลข่าวสารตามกฎหมายว่าด้วยข้อมูลข่าวสารของราชการที่อยู่ในความครอบครองหรือควบคุมดูแลของกรมการประกันภัย "ส่วนราชการ"หมายความว่า กระทรวง ทบวง กรม และให้หมายความรวมถึงรัฐวิสาหกิจ หน่วยงาน หรือองค์กรของรัฐ "หน่วยงาน"หมายความว่า หน่วยงานของกรมการประกันภัย ได้แก่ สำนักกอง สำนักงานประกันภัยจังหวัด และส่วนคุ้มครองผู้เอาประกันภัยเขต ๔เขตในกรุงเทพมหานคร "คณะกรรมการ"หมายความว่า คณะกรรมการข้อมูลข่าวสารของกรมการประกันภัย "กรรมการ"หมายความว่า กรรมการข้อมูลข่าวสารของกรมการประกันภัย ข้อ ๖ให้อธิบดีกรมการประกันภัย รักษาการตามระเบียบนี้ และให้มีอำนาจออกประกาศหรือคำสั่ง ตลอดจนวินิจฉัยสั่งการ ตามที่เห็นสมควรเกี่ยวกับการปฏิบัติตามระเบียบนี้ หมวด ๑ คณะกรรมการข้อมูลข่าวสารของกรมการประกันภัย --------------------------- ข้อ ๗ให้มี "คณะกรรมการข้อมูลข่าวสารของกรมการประกันภัย" ประกอบด้วย รองอธิบดีกรมการประกันภัยที่ได้รับมอบหมาย เป็นประธานกรรมการนักวิชาประกันภัย ๙ (ชช) ที่ได้รับมอบหมาย เป็นรองประธานกรรมการ ผู้อำนวยการกองนิติการผู้อำนวยการสำนักงานคุ้มครองผู้เอาประกันภัย ผู้อำนวยการสำนักตรวจสอบและกำกับผู้อำนวยการสำนักนายทะเบียนคุ้มครองผู้ประสบภัยจากรถ ผู้อำนวยการสำนักประกันชีวิต ผู้อำนวยการสำนักประกันวินาศภัยเลขานุการกรม เป็นกรรมการ ผู้อำนวยการกองนโยบายและระบบสารสนเทศ เป็นกรรมการและเลขานุการ หัวหน้าฝ่ายนโยบายและแผนหัวหน้าฝ่ายการเจ้าหน้าที่และเจ้าหน้าที่กองนโยบายและระบบสารสนเทศที่ได้รับมอบหมาย เป็นกรรมการและผู้ช่วยเลขานุการ ข้อ ๘ให้คณะกรรมการมีอำนาจและหน้าที่ ดังต่อไปนี้ (๑)พิจารณากำหนดข้อมูลข่าวสารของราชการและแนวทางปฏิบัติตามพระราชบัญญัติข้อมูลข่าวสารของราชการ พ.ศ. ๒๕๔๐ (๒) พิจารณาออกระเบียบ ประกาศหรือคำสั่งเกี่ยวกับการบริหาร วิธีการจัดระบบ การขออนุญาต และระเบียบวิธีในการให้บริการเผยแพร่ข้อมูลข่าวสารของราชการของกรมการประกันภัย (๓)พิจารณาให้คำแนะนำหรือเสนอความเห็นเกี่ยวกับหลักเกณฑ์การพิจารณาประเภทข้อมูลข่าวสารที่ไม่ต้องเปิดเผยหรือข้อมูลข่าวสารที่เป็นความลับของทางราชการ และรวมถึงความเห็นเกี่ยวกับประเภทข้อมูลข่าวสารของราชการที่ควรจัดเก็บไว้ที่กรมการประกันภัยหรือจัดส่งไปยังหอจดหมายเหตุแห่งชาติกรมศิลปากรหรือหน่วยงานอื่นของรัฐที่กำหนดตามกฎหมายว่าด้วยข้อมูลข่าวสารของราชการ (๔)พิจารณาให้ความเห็นและเสนอแนะแนวทางมาตรการในการแก้ไขอุปสรรคปัญหาและการกำหนดมาตรการที่เกี่ยวข้องเพื่อเพิ่มประสิทธิภาพในการกำกับดูแลให้มีการดำเนินการและปฏิบัติตามข้อกำหนดแห่งพระราชบัญญัติข้อมูลข่าวสารของราชการ พ.ศ. ๒๕๔๐ (๕)แต่งตั้งคณะอนุกรรมการหรือคณะทำงานเพื่อปฏิบัติการอื่นใดตามที่คณะกรรมการเห็นสมควร (๖) ปฏิบัติหน้าที่อื่นตามที่อธิบดีกรมการประกันภัยมอบหมาย ข้อ ๙การประชุมคณะกรรมการ ต้องมีกรรมการมาประชุมไม่น้อยกว่ากึ่งหนึ่งของกรรมการทั้งหมด จึงจะเป็นองค์ประชุม ในการประชุมคณะกรรมการถ้าประธานไม่อยู่ในที่ประชุม หรือไม่สามารถปฏิบัติหน้าที่ได้ให้ที่ประชุมเลือกกรรมการคนหนึ่งทำหน้าที่เป็นประธาน การวินิจฉัยชี้ขาดให้ถือเสียงข้างมากกรรมการคนหนึ่งให้มีเสียงหนึ่งในการลงคะแนน ถ้ามีคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด ข้อ ๑๐ ให้นำความในข้อ ๙ มาใช้บังคับการประชุมของคณะอนุกรรมการและคณะทำงานที่คณะกรรมการแต่งตั้งโดยอนุโลม หมวด ๒ การจัดระบบข้อมูลข่าวสารของราชการ ---------------------------- ข้อ ๑๑ ในส่วนกลาง ให้สำนัก กอง ในกรมการประกันภัย และส่วนคุ้มครองผู้เอาประกันภัยเขต ๔ เขตในกรุงเทพมหานคร รับผิดชอบในการติดตามรวบรวมปรับปรุงความถูกต้อง ครบถ้วน ทันสมัยของข้อมูลข่าวสารของราชการที่เปิดเผยได้ ตามมาตรา ๗และมาตรา ๙ แห่งพระราชบัญญัติข้อมูลข่าวสารของราชการ พ.ศ. ๒๕๔๐ที่อยู่ในความครอบครองหรือควบคุมดูแลให้เป็นปัจจุบันอยู่เสมอ และจัดทำสำเนาจำนวน ๒ ชุด โดย ๑ ชุดส่งให้กองนโยบายและระบบสารสนเทศซึ่งทำหน้าที่ฝ่ายเลขานุการคณะกรรมการ และอีก ๑ ชุด จัดเก็บไว้ ณศูนย์บริการข้อมูลข่าวสาร ห้องสมุดกรมการประกันภัย ชั้น ๕ หรือ ณ สถานที่ที่จัดไว้เพื่อให้ประชาชนหรือส่วนราชการ เข้าตรวจดู ศึกษา ค้นคว้า หรือขอสำเนาหรือขอสำเนาที่มีคำรับรองถูกต้องของข้อมูลข่าวสารของราชการ ข้อ ๑๒ ในส่วนภูมิภาค ให้สำนักงานประกันภัยจังหวัด รับผิดชอบติดตามรวบรวม ปรับปรุงความถูกต้อง ครบถ้วนทันสมัยของข้อมูลข่าวสารของราชการที่เปิดเผยได้ตามมาตรา ๗ และมาตรา ๙ แห่งพระราชบัญญัติข้อมูลข่าวสารของราชการ พ.ศ. ๒๕๔๐ที่อยู่ในความครอบครองหรือควบคุมดูแลให้เป็นปัจจุบันอยู่เสมอและจัดทำสำเนาไปจัดเก็บไว้ณ สถานที่ที่จัดไว้เพื่อให้ประชาชนหรือส่วนราชการเข้าตรวจดู ศึกษา ค้นคว้าหรือขอสำเนาหรือขอสำเนาที่มีคำรับรองถูกต้องของข้อมูลข่าวสารของราชการ ข้อ ๑๓ ในการดำเนินงานและให้บริการ ตามข้อ ๑๑ และข้อ ๑๒ ให้ทุกหน่วยงานในกรมการประกันภัยทั้งในส่วนกลางและส่วนภูมิภาคจัดให้มีเจ้าหน้าที่เป็นการเฉพาะเพื่อเป็นผู้แทนของหน่วยงานในการประสานการดำเนินงานต่าง ๆ กับกองนโยบายและระบบสารสนเทศ หรือหน่วยงานของรัฐแห่งอื่น และจัดหรือมอบหมายให้เจ้าหน้าที่ที่เกี่ยวข้องเป็นผู้ทำหน้าที่ควบคุม ดูแล ตรวจสอบติดตามและประสานงานในการให้บริการและดำเนินการดังกล่าวในส่วนของหน่วยงานให้เป็นไปด้วยความเรียบร้อย หมวด ๓ การขอข้อมูลข่าวสารของราชการ การอนุญาต และการรับรองสำเนา -------------------------- ข้อ ๑๔ ประชาชนหรือส่วนราชการ ที่มีความประสงค์จะเข้าตรวจดู ศึกษาค้นคว้า หรือขอสำเนาหรือขอสำเนาที่มีคำรับรองถูกต้องของข้อมูลข่าวสารของราชการให้ยื่นคำขอเป็นลายลักษณ์อักษรต่อเจ้าหน้าที่ พร้อมทั้งแสดงเหตุผลและความจำเป็นตามแบบการขอใช้บริการข้อมูลข่าวสารของกรมการประกันภัยซึ่งคณะกรรมการพิจารณากำหนดแนบท้ายระเบียบนี้ การมีคำสั่งให้เปิดเผยข้อมูลข่าวสารของราชการตามมาตรา๑๕ เป็นการทั่วไปหรือเฉพาะแก่บุคคลใดให้เป็นอำนาจของเจ้าหน้าที่กรมการประกันภัยซึ่งมีหน้าที่ครอบครองหรือควบคุมดูแลข้อมูลข่าวสารนั้น ทั้งนี้ ตามที่กำหนดไว้ในกฎกระทรวง ฉบับที่ ๔(๒๕๔๒) ซึ่งออกตามความในพระราชบัญญัติข้อมูลข่าวสารของราชการ พ.ศ. ๒๕๔๐ กรณีผู้มีอำนาจเปิดเผยข้อมูลข่าวสารของราชการตามวรรคสองไม่อาจวินิจฉัยได้ว่าข้อมูลข่าวสารของราชการใดเป็นข้อมูลข่าวสารที่ต้องเปิดเผยหรือไม่ให้เสนอเรื่องต่อคณะกรรมการเพื่อพิจารณาวินิจฉัยหากมีคำสั่งไม่อนุญาตให้หน่วยงานเจ้าของเรื่องแจ้งคำสั่งพร้อมเหตุผลแก่ผู้ขอ ข้อ ๑๕ ข้อมูลข่าวสารของราชการใดหากมีกฎหมาย ระเบียบหรือมติคณะรัฐมนตรีกำหนดวิธีปฏิบัติเกี่ยวกับข้อมูลข่าวสารของราชการนั้นไว้เป็นพิเศษการขอข้อมูลข่าวสารและการอนุญาตจะต้องปฏิบัติตามกฎหมาย ระเบียบ หรือมติคณะรัฐมนตรีดังกล่าว ข้อ ๑๖ ในกรณีที่มีผู้ยื่นคำขอข้อมูลข่าวสารของราชการตามข้อ ๑๔ แม้ว่าข้อมูลข่าวสารที่ขอจะอยู่ในความควบคุมดูแลของหน่วยงานในส่วนกลาง หรือหน่วยงานอื่นหรืออยู่ในความควบคุมดูแลของหน่วยงานของรัฐแห่งอื่นก็ตามให้หน่วยงานที่รับคำขอให้คำแนะนำเพื่อไปยื่นคำขอต่อหน่วยงานในกรมการประกันภัยหรือหน่วยงานของรัฐแห่งอื่นที่ควบคุมดูแลข้อมูลข่าวสารนั้นโดยไม่ชักช้า ถ้าหน่วยงานผู้รับคำขอเห็นว่าข้อมูลข่าวสารของราชการที่มีคำขอซึ่งอยู่ในความควบคุมดูแลเป็นข้อมูลที่จัดทำโดยหน่วยงานของรัฐแห่งอื่นและได้ระบุห้ามการเปิดเผยไว้ตามระเบียบว่าด้วยการรักษาความลับทางราชการ พ.ศ. ๒๕๔๔ให้ส่งคำขอนั้นให้หน่วยงานของรัฐผู้จัดทำข้อมูลข่าวสารนั้นพิจารณาเพื่อมีคำสั่งต่อไป ข้อ ๑๗ ข้อมูลข่าวสารของราชการที่กรมการประกันภัย รวบรวมและจัดให้มีไว้ตามพระราชบัญญัติข้อมูลข่าวสารของราชการ พ.ศ. ๒๕๔๐ เพื่อเผยแพร่ขายหรือจำหน่ายจ่ายแจก ให้คิดค่าใช้จ่ายต่าง ๆ ตามหลักเกณฑ์ที่คณะกรรมการกำหนด ข้อ ๑๘ การเรียกค่าธรรมเนียมการขอสำเนา หรือขอสำเนาที่มีคำรับรองถูกต้องของข้อมูลข่าวสารของราชการให้เป็นไปตามประกาศคณะกรรมการข้อมูลข่าวสารของราชการว่าด้วยการเรียกค่าธรรมเนียม การขอสำเนาหรือขอสำเนาที่มีคำรับรองถูกต้องของข้อมูลข่าวสารของราชการ การรับรองสำเนาถูกต้องของข้อมูลข่าวสารของราชการตามวรรคหนึ่งให้เจ้าหน้าที่ที่รับผิดชอบควบคุมดูแลข้อมูลข่าวสารนั้น ตั้งแต่ระดับ ๓หรือเทียบเท่าขึ้นไปเป็นผู้รับรอง โดยลงลายมือชื่อ พร้อมทั้งชื่อตัว ชื่อสกุล และตำแหน่ง ตลอดจนวัน เดือน ปีให้ชัดเจน ข้อ ๑๙ รายได้จากการจำหน่ายข้อมูลข่าวสารของราชการตามข้อ ๑๗ และค่าธรรมเนียมตามข้อ ๑๘ ให้ปฏิบัติตามระเบียบของราชการ ข้อ ๒๐การบริการข้อมูลข่าวสารของราชการให้ดำเนินการให้แล้วเสร็จโดยเร็ว หมวด ๔ สถานที่บริการข้อมูลข่าวสารของราชการกรมการประกันภัย ------------------------- ข้อ ๒๑ ในส่วนกลาง ให้ศูนย์บริการข้อมูลข่าวสารกรมการประกันภัยซึ่งตั้งอยู่ ณ ห้องสมุดกรมการประกันภัย ชั้น ๕เป็นสถานที่ติดต่อให้คำแนะนำและให้บริการข้อมูลข่าวสารของราชการในส่วนของข้อมูลข่าวสารที่จัดให้ประชาชนเข้าตรวจดูได้เองหรือข้อมูลข่าวสารตามมาตรา ๗ และมาตรา ๙ แห่งพระราชบัญญัติข้อมูลข่าวสารของราชการ พ.ศ. ๒๕๔๐และให้ทุกสำนัก กอง ในกรมการประกันภัยและส่วนคุ้มครองผู้เอาประกันภัยเขต ๔เขตในกรุงเทพมหานคร เป็นสถานที่ติดต่อให้คำแนะนำและให้บริการข้อมูลข่าวสารของราชการในส่วนของข้อมูลข่าวสารตามมาตรา ๑๑ ทั้งนี้ ให้กองนโยบายระบบสารสนเทศเป็นศูนย์กลางประสานงานกับหน่วยงานและส่วนราชการในการให้บริการข้อมูลข่าวสารของราชการกรมการประกันภัย ในส่วนภูมิภาคให้สำนักงานประกันภัยจังหวัดทุกจังหวัดเป็นสถานที่ติดต่อให้คำแนะนำ และให้บริการข้อมูลข่าวสารของราชการกรมการประกันภัย ประกาศณ วันที่ ๑๒ มีนาคม พ.ศ. ๒๕๔๕ พจนีย์ ธนวรานิช อธิบดีกรมการประกันภัย[ดูข้อมูลจากภาพกฎหมาย][รก.๒๕๔๕/พ๖๘ง/๑๐/๒๒ กรกฎาคม ๒๕๔๕] พุทธชาด/ แก้ไข ๒๘พฤศจิกายน ๒๕๔๕ B+A(C)